Ole Stavad (S), 1999-03-04:
Jeg beklager.
Lad mig med det samme understrege, at jeg har stor respekt for den samfundsgavnlige indsats, som de almenvelgørende foreninger yder.
Derfor har jeg som udgangspunkt også sympati for de tanker, der ligger bag CD's forslag.
Det er imidlertid også mit job som skatteminister at se de skattemæssige regler i en større sammenhæng.
Jeg vil gerne slå fast, at beskatningen af almenvelgørende foreninger ikke er skærpet; tværtimod er beskatningen så lempelig, som det er muligt.
Foreninger betaler ikke skat, de betaler heller ikke afgift ved arv.
Det har regeringen ingen planer om at ændre.
Essensen af dette lovforslag kan i virkeligheden sammenfattes i ét spørgsmål: Er det en god idé, at man kan testamentere penge, som skal betales i skat, til en almenvelgørende forening?
Det var en upåagtet og utilsigtet mulighed efter tidligere regler.
Det var en følge af en generel lovgivning, der havde og stadig har et helt andet formål, nemlig at lette generationsskiftet.
Reglerne gør det muligt at udskyde beskatningen, når en erhvervsvirksomhed overdrages til næste generation.
Til gengæld overtager næste generation den udskudte skat.
Der er altså tale om, at skattebetalingen udskydes; ikke at staten giver afkald på skatten.
Hvis en almenvelgørende forening har overtaget den udskudte skat, bliver der imidlertid reelt tale om et skatteafkald, fordi foreningen ikke betaler skat.
Hertil kommer, at det set i forhold til de almennyttige foreninger var helt tilfældigt, hvornår man kunne testamentere sin skyldige skat til en almennyttig forening, og hvornår skatten skulle betales på sædvanlig vis.
CD's forslag er at gennemføre dette tilfældige regelsæt for de almennyttige foreninger og hermed opretholde reglerne for dem, de aldrig har været tiltænkt, og ikke som skatteudskydelse, men som en ret tilfældig skatteeftergivelse.
Må jeg opholde mig lidt ved tilfældighederne i virkningen, hvis vi vedtager CD's forslag: Arver en almennyttig forening f.eks. en fast ejendom, er der i sagens natur ingen beskatning, såfremt arvelader ville være skattefri af en fortjeneste ved salg.
Er der derimod tale om en erhvervsejendom, der er anvendt i afdødes virksomhed, opstår en del af de tilfældige virkninger.
Er der tale om en afskrivningsberettiget ejendom, kan man testamentere sin skattebesparelse, som man har opnået ved at foretage de store afskrivninger.
Man kan også testamentere den skat, man skulle betale af værdiforøgelsen af ejendomsavancebeskatningsloven.
Er der derimod tale om en udlejningsejendom med boliger, skal skatten af værdiforøgelsen betales af boet, når ejendommen overdrages.
Tilsvarende tilfældighed vil forslaget medføre, såfremt det testamenterede beløb består af børsnoterede aktier.
Her ville den udskudte skat af de første 113.300 kr. i 1999 skulle betales af dødsboet.
Om der skal betales skat af resten, afhænger af om den testamenterede aktiepost udgør mindst 1 pct. af den samlede aktiekapital.
Er det tilfældet, kan man forære den skat, man skulle have betalt, til en almennyttig organisation.
Alle disse regler giver god mening i relation til generationsskifte, men virker tilfældigt i relation til almenvelgørende foreningers modtagelse af arv.
Dertil kommer, at forslaget også vil påvirke fordelingen af dødsboets aktiver mellem arvinger.
Er der flere arvinger til et bo, og er en almennyttig forening en af arvingerne, handler det om at overlade de aktiver, der er knyttet beskatning til, til den almennyttige forening, så kan de øvrige arvinger overtage skattefrie aktiver, der ikke senere vil udløse beskatning hos arvingerne. Den slags regler kan vi næsten ikke leve med at få ind i vores skattelovgivning.
I en tid, hvor vi er optaget af at højne kvaliteten i lovgivningen, må det være rigtigt at appellere til forslagsstillerne og Folketingets øvrige partier om ikke at indbygge et regelsæt i skattelovgivningen, som efterfølgende vil fremstå tilfældigt og uden sammenhæng med de regler om udskydelse af beskatning i forbindelse med generationsskifte, som det efter forslaget skal bygges ind i.
Skulle vi blive enige om at støtte de almennyttige foreninger ud over det, vi allerede gør i dag
, ja, så beder jeg om, at vi gør det åbent, direkte og gennemskueligt i stedet for at lave mærkelige, tilfældige og uigennemsigtige ændringer i vores skattelovgivning.